Diari Oficial de la Generalitat Valenciana


Sumari del DOGV 5440, del 31-01-2007 (2007/158)

Bases específiques per a la provisió en propietat d'una plaça de tècnic de medi ambient.
----------------------------------------------------------------------------------------

### Dades del document

Número de DOGV
:   5440

Data del DOGV
:   31-01-2007

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2007/158


Data del document
:   29-12-2006

Organisme emissor
:   Ajuntament de Carcaixent

Tipus de document
:   Convocatòria

Anàlisi jurídica

 Descriptors 

:   * Carcaixent
    * concurs administratiu
    * vigilància del medi ambient
    * personal de serveis
    * ecologia
    * administració local

L'Ajuntament de Carcaixent, per mitjà del Decret d'Alcaldia 3.495/2006, de data 29 de desembre de 2006, va aprovar les següents bases i convocatòria per a la provisió en propietat de una plaça de tècnic superior de medi ambient:  
Bases específiques per a la provisió en propietat d'una plaça de tècnic de medi ambient  
Primera. Objecte de la convocatòria  
Denominació de la plaça: tècnic superior de medi ambient  
Nombre de places convocades: una  
Naturalesa: laboral (dedicació completa)  
Grup: equivalent al A de funcionaris  
Sistema selectiu: concurs oposició  
Nivell de coneixement del valencià: mitjà  
Lloc vacant: tècnic de medi ambient  
Segona. Requisits del personal aspirant  
Requisits generals previstos en la base tercera de les bases generals municipals.  
Titulació exigida: llicenciat en Ciències Biològiques o Ambientals.  
Tercera. Presentació dels requisits i drets d'examen  
Lloc: les sol·licituds es presentaran en el Registre General de l'Ajuntament o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Termini: 20 dies naturals comptats a partir de l'endemà de la publicació de l'extracte de la convocatòria en el Boletín Oficial del Estado.  
Forma: per mitjà d'instància que se'ls facilitarà en les oficines municipals.  
Documents a aportar: els indicats per a cada cas en la base quinta de les bases generals municipals, més fotocòpia compulsada del certificat de coneixements del valencià - nivell mitjà, expedit per la Junta Qualificadora de Coneixements de València, o equivalent. Cas de no aportar-se este certificat, l'aspirant haurà de sotmetre's a la prova obligatòria i eliminatòria de coneixements del valencià que s'indica en la base octava (3).  
Òrgan a què es dirigiran: a l'Alcaldia Presidència de l'Ajuntament de Carcaixent.  
Import drets d'examen: 36,40 Euros.  
Pagament: en l'entitat Ruralcaixa, carrer de Julián Ribera, 3, Carcaixent, compte:  
3082 1265 03 2232522968  
Fent constar el nom de l'interessat i la plaça a què es presenta.  
Quarta. Admissió d'aspirants  
El contingut d'esta base es regix pel que disposa la base sexta de les bases generals municipals i a més pel següent:  
La falta de justificació de l'abonament dels drets d'examen determinarà l'exclusió de l'aspirant.  
En cap cas la mera presentació i pagament en l'entitat col·laboradora suposarà substitució del tràmit de presentació, dins del termini i en la forma oportuna, de l'imprés de sol·licitud d'acord amb el que indica la base tercera.  
Quinta. Tribunals qualificadors  
El contingut d'esta base es regix pel que disposa la base sèptima de les bases generals municipals.  
Categoria del tribunal: primera  
Sexta. Començament i desenrotllament de les proves  
El contingut d'esta base es regix pel que disposa la base octava de les bases generals municipals, i a més pel següent:  
o Les persones aspirants perdran el dret a fer els exercicis quan es presenten en els llocs de celebració una vegada començades les proves o per no haver-se presentat, encara que siga per causes justificades.  
Quan es tracta de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que estes no hagen finalitzat i esta admissió no menyscabe el principi d'igualtat amb la resta d'aspirants.  
Sèptima. Sistema selectiu i qualificació dels exercicis  
El sistema selectiu serà el de concurs oposició. La qualificació es regirà pel que disposa la base desena de les bases generals municipals.  
Octava  
A) Fase d'oposició.  
Constarà dels següents exercicis, la lectura dels quals per l'aspirant davant del tribunal, si és procedent, podrà ser sol·licitada per este, qui així mateix podrà formular preguntes en relació amb els dits exercicis:  
Primer exercici. De caràcter obligatori i eliminatori.  
Consistirà en la realització d'una prova de coneixements referida als continguts de l'apartat A) Matèries comunes (temes 1 al 18) del programa del temari que figura en el programa annex, a través d'un qüestionari de 25 preguntes, en forma de test i amb tres respostes alternatives, de les quals únicament una serà correcta, amb una duració mínima de 30 minuts, a determinar pel tribunal.  
Cada pregunta contestada correctament es puntuarà amb 0,40 punts. Les contestades erròniament tindran una penalització d'1/3 sobre les correctes (- 0,133).  
En cap cas el nombre de preguntes sense contestar o contestades en més d'una de les alternatives podran superar el límit de 8 (30%); en este cas, l'aspirant serà qualificat com a no apte i automàticament eliminat del procés selectiu.  
Este exercici es puntuarà fins a un màxim de 10 punts, i en quedaran eliminats els aspirants que no aconseguisquen els 5 punts.  
Segon exercici. De caràcter obligatori i eliminatori.  
Consistirà a desenrotllar per escrit, durant un període màxim de 3 hores, tres temes elegits a l'atzar davant dels opositors, d'entre els números 19 al 90 del programa annex (B) Matèria específica).  
Cada tema desenrotllat es puntuarà de 0 a 10 punts, i els que no aconseguisquen els 5 punts en cada un d'ells es consideraran no aptes, i quedaran exclosos, no podent passar a realitzar el següent exercici.  
Es valoraran els coneixements del tema, el nivell de formació i informació general, la composició gramatical, la claredat d'exposició i l'ortografia.  
La nota final d'este exercici, per als que aconseguisquen o superen el els 5 punts en cada tema, serà la mitjana dels punts obtinguts en cada un dels temes.  
Tercer exercici. De caràcter obligatori i eliminatori.  
Consistirà en la realització d'unes proves sobre coneixement del valencià, de naturalesa equivalent a l'exigit per la Junta Qualificadora de Coneixements de València per al nivell mitjà.  
La prova es qualificarà amb apte i no apte. No podran passar a la següent prova els que no aconseguisquen la qualificació d'apte.  
Quedaran exempts de realitzar esta prova, i per tant es consideren aptes, els que hagen aportat el certificat indicat en l'apartat Documents a aportar, de la base tercera.  
Quart exercici. De caràcter obligatori i eliminatori.  
Consistirà a desenrotllar, en el termini màxim de 2 hores, un o diversos supòsits pràctics sobre tasques pròpies de la plaça, que podrà revestir la forma de preguntes dirigides a apreciar la capacitat dels aspirants per a portar a terme les funcions inherents al lloc convocat, i que plantejarà el tribunal immediatament abans de celebrar la prova..  
L'exercici es puntuarà de 0 a 10 punts, i els que no aconseguisquen els 5 punts es consideraran no aptes i quedaran eliminats del procés selectiu.  
B) Fase de concurs.  
Els aspirants que hagen superat tots els exercicis eliminatoris de la Fase d'Oposició, hauran de presentar en el termini de deu dies hàbils, la documentació acreditativa dels mèrits i experiència que al·leguen per a ser valorats segons el següent  
Barem  
a) Expedient acadèmic:  
Es valorarà, fins al màxim de 2 punts, la possessió de titulacions acadèmiques, sempre que no siguen el requisit per a l'accés a la plaça convocada i que tinguen relació directa amb les tasques a desenrotllar, d'acord amb el següent criteri:  
o Llicenciat o titulat superior 1,00 punts  
o Diplomat o titulat mitjà 0,50 punts  
b) Coneixements i experiència professional:  
Es valorarà fins a un màxim de 3 punts:  
a) Per cada mes complet d'experiència laboral pública en el lloc específic de tècnic superior de medi ambient, a raó de 0,050 punts per mes.  
b) Per cada mes complet d'experiència laboral pública, realitzant treballs que tinguen relació directa amb el lloc convocat, a raó de 0,025 punts per mes.  
c) Per cada mes complet d'experiència laboral privada, realitzant treballs que tinguen relació directa amb el lloc convocat, a raó de 0,010 punts per mes.  
c) Titulacions o certificats d'estudis que tinguen relació amb les funcions a exercir:  
Es valoraran, fins a un màxim de 2 punts aquells cursos de formació i perfeccionament que tinguen relació amb les funcions a exercir, que hagen sigut organitzats per l'administració pública o universitats, o estiguen homologats per estes, segons el següent criteri:  
o Cursos de duració igual o superior a 100 hores 1 punt  
o Cursos de 75 o més hores i menys de 100 hores 0,80 punts  
o Cursos de 50 o més hores i menys de 75 hores 0,60 punts  
o Cursos de 25 o més hores i menys de 50 hores 0,50 punts  
o Resta de cursos, jornades, seminaris, etc. 0,10 punts.  
d) Certificats de coneixement del valencià:  
Es valorarà fins a un màxim de 0,5 punts la possessió d'alguns dels certificats de coneixement del valencià, expedits per la Junta Qualificadora de Coneixements de Valencià, segons la següent escala:  
o Superior 0,5 punts  
e) Altres mèrits:  
Es valorarà fins a un màxim d'1 punt, a criteri del tribunal, els treballs d'investigació o publicacions sobre matèries pròpies de la plaça convocada, així com l'exercici docent en cursos i accions formatives, a raó de 0,25 punts per document o acció.  
f) Entrevista:  
Es realitzarà davant del tribunal qualificador, valorant-se l'experiència, aptitud i idoneïtat dels aspirants en relació amb les funcions a realitzar, puntuant-se fins a un màxim d'1 punt.  
Novena. Publicitat de les qualificacions, llista i proposta d'aprovats pel tribunal. Presentació de documents, nomenament i presa de possessió.  
El contingut d'esta base es regix pel que disposen les bases deu, onze, dotze, tretze i catorze de les generals municipals.  
Deu  
En tot el que no estiga previst en estes bases específiques, caldrà ajustar-se al que disposen les bases generals aprovades per Decret d'Alcaldia número 940/2000, de data 22 de maig de 2000, publicades en el Butlletí Oficial de la Província número 134 de 7 de juny de 2000, i en el Diari Oficial de la Generalitat número 3.777 de 22 de juny de 2000, i si és procedent al que disposa el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana (DOGV núm. 3.477 de 20.04.99).  
Onze   
1. Contra les presents bases específiques, podrà interposar-se en el termini de dos mesos, recurs contenciós administratiu davant del Tribunal Superior de Justícia de la Comunitat Valenciana, de conformitat amb l'article 46 de la vigent Llei Reguladora de la Jurisdicció Contenciosa Administrativa; sense perjuí de la possibilitat d'utilitzar prèviament, amb caràcter potestatiu, el recurs de reposició davant de l'Alcaldia Presidència.  
2. Estes bases específiques, així com les generals, es troben a disposició de les persones interessades en les dependències municipals, en hores d'oficina.  
Programa annex  
A) Matèries comunes  
Tema 1. La Constitució espanyola de 1978. Estructura i principis generals. Drets i deures. El Tribunal Constitucional. L'organització territorial de l'Estat. Les comunitats autònomes, competències.  
Tema 2. La Corona. Les Corts Generals. Composició, atribucions i funcionament. Elaboració de les lleis. Relacions entre l'ordenament estatal i els ordenaments autonòmics.  
Tema 3. El Govern i l'administració. Principis constitucionals de l'administració. Òrgans de control dependents de les Corts Generals: el Defensor del Poble i el Tribunal de Comptes. El poder judicial.  
Tema 4. L'Estatut d'Autonomia de la Comunitat Valenciana. Estructura i principis fonamentals. La Generalitat valenciana: competències i institucions. Les Corts: composició, constitució i funcions. El president de la Generalitat: funcions. El Consell: composició, estructura i funcions.  
Tema 5. L'administració local en la Constitució de 1978. L'organització municipal. L'alcalde. Els tinents d'alcalde. El ple. La junta de govern. Els òrgans complementaris.  
Tema 6. El municipi: competències.  
Tema 7. Règim jurídic dels béns locals. Els béns de domini públic. Béns patrimonials de les entitats locals: adquisició i alienació.  
Tema 8. El servici públic en l'esfera local: peculiaritats dels distints modes de gestió. Iniciativa pública en l'activitat econòmica.  
Tema 9: Funció pública local. L'accés a la funció pública: principis reguladors. Requisits. Sistemes selectius. L'extinció de la condició d'empleat públic.  
Tema 10. Personal al servici de les entitats locals. Funcionaris de carrera de l'administració local. Funcionaris interins. Personal eventual i laboral. Drets i deures del personal. Règim disciplinari.  
Tema 11. Potestat reglamentària. Les ordenances municipals. Els bans d'Alcaldia. Límits de la potestat reglamentària local. L'acte administratiu: concepte, elements i classes. Actes presumptes: requisits i efectes.  
Tema 12. La població municipal. L'empadronament. Drets dels veïns. La descentralització administrativa i la participació ciutadana en l'administració local. Drets dels estrangers.  
Tema 13. El procediment administratiu. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les fases del procediment administratiu. Els recursos administratius.  
Tema 14. La llengua dels procediments. L'ús oficial del valencià: la Llei d'Ús i Ensenyament del Valencià. El Reglament municipal per a la promoció de l'ús del valencià en el municipi de Carcaixent.  
Tema 15. Els contractes administratius. Concepte i classes. La preparació dels contractes. Formes d'adjudicació. Elements del contracte administratiu.  
Tema 16. La regulació de les hisendes locals. Principals ingressos públics. Les ordenances fiscals. El pressupost municipal.  
Tema 17. Les institucions de la Unió Europea: el Consell de Ministres, La Comissió Europea. El Parlament europeu.  
Tema 18. Prevenció de riscos laborals: drets i obligacions dels treballadors en matèria de prevenció de riscos. El comité de seguretat i salut.  
B) Matèries específiques.  
Tema 19. Avaluació d'impacte ambiental. Marc legal comunitari, estatal i autonòmic. Conceptes. Procediment administratiu.  
Tema 20. Estudis d'impacte ambiental. Objectiu. Acceptabilitat de l'impacte i desenrotllament sostenible: criteri d'acceptabilitat de l'impacte. Metodologies d'identificació d'impactes: El projecte i l'entorn afectat.  
Tema 21. Estudis d'impacte ambiental. Metodologies de caracterització i valoració d'impactes. Prevenció de l'impacte: mesures protectores, correctores i compensatòries.  
Tema 22. Llei 2/1989, de la Generalitat Valenciana, d'Impacte Ambiental.  
Tema 23. El desenrotllament sostenible: concepte, institucions i agents implicats. La Cimera de Río.  
Tema 24. L'Agenda Local 21: evolució històrica, objectiu, continguts. La Xàrcia de Municipis Valencians cap a la Sostenibilitat.  
Tema 25. Sostenibilitat i participació ciutadana a escala local.  
Tema 26. La diagnosi ambiental. Aplicació a Carcaixent.  
Tema 27. Els indicadors ambientals. El paper dels indicadors en la protecció del medi ambient.  
Tema 28. Sistemes de gestió ambiental.  
Tema 29. Auditories ambientals.  
Tema 30. L'aigua: característiques fisicoquímiques i paràmetres. Tipologia, causes i efectes de la contaminació.  
Tema 31. Aigües terrestres. Naturalesa jurídica. Aprofitaments comuns i especials de les aigües públiques. Organització administrativa en matèria d'aigües terrestres.  
Tema 32. Subministrament d'aigua: demanda i polítiques d'estalvi. Qualitat de l'aigua per als diferents usos. La potabilització i la reutilització. Marc normatiu aplicable.  
Tema 33. Llei d'Aigües. Domini públic hidràulic i la seua protecció.  
Tema 34. Contaminació d'aigües. Paràmetres definidors de la contaminació. Característiques de les aigües residuals urbanes, agrícoles i industrials.  
Tema 35. Llei de Sanejament d'Aigües Residuals de la Comunitat Valenciana. Principis Generals.  
Tema 36. Ordenança municipal d'abocaments a la xàrcia de clavegueram.  
Tema 37. La depuració d'aigües residuals.  
Tema 38. Els fangs de depuració d'aigües residuals. Problemàtica i gestió.  
Tema 39. Valoració econòmica del medi ambient. Mètodes i limitacions. Taxes i ecotaxes: El cànon d'abocament.  
Tema 40. Competències locals en matèria de salubritat i medi ambient. Abocaments i Contaminació de les aigües. Defensa del medi ambient.  
Tema 41. Contaminació de sòls i aqüífers. Principals contaminants, efectes i fonts de contaminació.  
Tema 42. Degradació i contaminació de sòls. Tècniques de recuperació.  
Tema 43. L'atmosfera: Estructura, composició, química i funcions.  
Tema 44. Contaminació atmosfèrica: Tipus de contaminants i efectes sobre el medi ambient i la salut. Pluja àcida: origen, processos, impactes i control.  
Tema 45. Mesura i control de la contaminació atmosfèrica. Emissió i immissió. Dispersió. Xàrcies de vigilància i prevenció.  
Tema 46. La contaminació acústica: conceptes i característiques. Mesura. Tipus de fonts. Mesures correctores. La contaminació acústica a la Comunitat Valenciana: principals fonts.  
Tema 47. Ordenança municipal de prevenció de la contaminació acústica.  
Tema 48. Llei 7/2002, de 3 de desembre, de la Generalitat, de Prevenció contra la Contaminació Acústica.  
Tema 49. Llei 10/2000, de Residus de la Comunitat Valenciana.  
Tema 50. Gestió dels RSU. Arreplegada, transport i eliminació.  
Tema 51. Pla zonal de residus de la zona XI. Orde de 29 d'octubre del 2004, del conseller de Territori i Habitatge, per la qual s'aprova el pla zonal de residus de les zones X, XI i XII.  
Tema 52. El Pla Integral de Residus de la Comunitat Valenciana (PIR). Fonaments. Objectius generals i directrius. Tipologia de residus.  
Tema 53. Llei d'Envasos i Residus d'envasos: principis generals.  
Tema 54. El paisatge: concepte i percepció del paisatge. Caracterització del paisatge.  
Tema 55. Educació ambiental: evolució històrica, objectius, projectes i programes estratègics d'educació ambiental. El paisatge en l'educació ambiental.  
Tema 56. Ecologia. Definició. Nivells d'estudi. Població. Comunitat ecosistema. Productivitat. Productors i consumidors. Mostratges. Nínxol ecològic.  
Tema 57. Ecologia. Ecosistemes aquàtics i ecosistemes terrestres.  
Tema 58. Les ciutats com a ecosistema: descripció, problemàtica i gestió ambiental. Microclimes urbans: Característiques i influència en el disseny d'espais urbans.  
Tema 59. Regulació de la caça i pesca: lleis, prohibicions i espècies. Llicències, infraccions i denúncies. Competències.  
Tema 60. Protecció d'espais naturals. Normativa estatal i autonòmica. Categories d'espais naturals protegits.  
Tema 61. Paratges naturals municipals. Possibilitats a Carcaixent.  
Tema 62. Llei 4/2004, de la Generalitat, d'Ordenació del Territori i Protecció del Paisatge.  
Tema 63. PGOU de Carcaixent, l'estudi d'impacte ambiental.  
Tema 64. Pla General d'Ordenació Urbana de Carcaixent. Usos del sòl. Aspectes mediambientals.  
Tema 65. Ordenança rural municipal d'usos i costums.  
Tema 66. Llei 2/2006, de 5 de maig, de Prevenció de la Contaminació i Qualitat Ambiental.  
Tema 67. Decret 127/2006, de 15 de setembre, del Consell, pel qual es desenrotlla la Llei 2/2006, de Prevenció de la Contaminació i Qualitat Ambiental.  
Tema 68. Transport. Repercussions del transport sobre el medi ambient i la salut.  
Tema 69. Polítiques de transport en àrees urbanes a xicoteta i gran escala. Propostes d'aplicació a Carcaixent.  
Tema 70. Pla General d'Ordenació Forestal de la Comunitat Valenciana.  
Tema 71. El voluntariat ambiental en protecció d'incendis forestals de la Comunitat Valenciana. El cas de Carcaixent.  
Tema 72. Energies renovables: energia solar. Propostes d'aplicació a Carcaixent.  
Tema 73. Energies renovables: el biodièsel. Aplicacions a Carcaixent.  
Tema 74. Mesures d'estalvi energètic en l'àmbit local.  
Tema 75. La fauna i la flora silvestre. Normativa estatal i autonòmica.  
Tema 76. Fauna en el terme municipal de Carcaixent. Possibilitats d'actuació.  
Tema 77. Flora en el terme municipal de Carcaixent. Possibilitats d'actuació.  
Tema 78. Parcs i jardins de Carcaixent.  
Tema 79. Tècniques de gestió i manteniment aplicables als parcs i jardins de Carcaixent.  
Tema 80. Ordenança municipal de protecció de l'arbratge d'interés local.  
Tema 81. Accessibilitat al medi físic. Propostes d'aplicació a Carcaixent.  
Tema 82.Els animals domèstics. Normativa, censos municipals, animals potencialment perillosos.  
Tema 83. La directiva hàbitats.  
Tema 84. Climatologia i medi ambient. El clima de Carcaixent.  
Tema 85. Els incendis forestals. Tipus de focs i causes. Estructura provincial de la lluita contra els incendis forestals. La prevenció dels incendis forestals.  
Tema 86. Gestió de riscos i desastres naturals.  
Tema 87. Turisme i oci en el medi urbà. Turisme sostenible.  
Tema 88. Sanitat mediambiental i salut en el medi urbà.  
Tema 89. Línies de subvenció relacionades amb medi ambient.  
Tema 90. Aules de naturalesa. Possibilitats a Carcaixent.  
El que es fa públic per a general coneixement.  
Carcaixent, 29 de desembre de 2006.- L'alcaldessa: Lola Botella Arbona. El secretari: Antonio Castillo Guerrero del Peñón.